钦定古今图书集成/明伦汇编/官常典/第723卷 > 李政 单〈失名〉
## 钦定古今图书集成/明伦汇编/官常典/第723卷 > 李政 单〈失名〉

按《宋史忠义传》：“政为云骑第六指挥，在京东立战功，
补官，授河北将官，冀州驻札。靖康二年，知州权邦彦
以兵赴元帅府勤王，金兵来攻，政守御有法，纪律严
明，军民皆不敢犯。金屡攻城，政皆却之，夜𢭏其砦，所
得财物，尽散士卒，无纤毫入私家。号令明，赏罚信，由
是人皆用命。俄攻城甚急，有登城者，政呼曰：‘事急矣，
有能跃火而过者，有重赏’。”于是有十数人，皆以湿毡
裹身，持仗跃火而过，大呼力战。金人惊骇，有失仗者，
遂败走。政大喜，皆厚赏之。未几，政死，城遂陷。权知州
事单某者不降，自经死。